Ravimifirma Pfizer palub USA ametivõimudelt luba kolmandaks vaktsiinidoosiks, kuna vaktsiini mõju peale poolt aastat väheneb.
USA ametivõimud pole seni kolmandat doosi vajalikuks pidanud, aga kui uuringute andmed selle vajadust kinnitavad, siis vastav luba antakse, vahendab Reuters.
Viimasel ajal tuleb Iisraelist ärevaid sõnumeid selle kohta, et vaktsiini mõju on hakanud kaduma ning inimesed on hakanud uuesti massiliselt koroonasse haigestuma. Iisraelis on 57 protsenti elanikkonnast Pfizeri vaktsiiniga täielikult vaktsineeritud, see on üks kõrgemaid tasemeid maailmas. Võrdluseks, Soomes on vastav number 22 protsenti ja Eestis 32 protsenti.
Pfizeri andmetel on vaktsiini mõju vähenenud eelkõige neil, keda vaktsineeriti esimeses järjekorras jaanuaris-veebruaris. Iisraeli terviseministri väitel on vaktsiini tõhusus langenud 64 protsendi peale.
Pfizeri enda arvutused USA-s näitavad, et vaktsiini tõhusus langeb poole aastaga 80 protsendi peale. Vaktsiini tõusus võib aga veelgi langeda peale poolt aastat. Kuus kuud peale vaktsineerimist võib inimene nakatuda ja haigestuda koroona Delta variandiga.
Samas väidab Pfizer, et vaktsiini tõhusus koroona raske vormi vastu on 95 protsenti ka 6 kuud peale vaktsineerimist. Sellele vaatamata peab Pfizer vajalikuks hakata inimesi vaktsineerima kolmanda doosiga, see puudutab eriti eakaid inimesi. Pfizer kavatseb hakata testima kolmanda doosi vajadust 10 000 inimese peal.